Informatīvais ziņojums

„Par Latvijas valsts simtgades programmas iniciatīvu pēctecības nodrošināšanu”

Informatīvais ziņojums „Par Latvijas valsts simtgades programmas iniciatīvu pēctecības nodrošināšanu” (turpmāk – informatīvais ziņojums) sagatavots, ņemot vērā Valdības rīcības plāna Deklarācijas par Artura Krišjāņa Kariņa vadītā Ministru kabineta iecerēto darbību īstenošanai (apstiprināts ar Ministru kabineta 2019.gada 7.maija rīkojumu Nr.210) 155.punktā noteikto uzdevumu, kas paredz nodrošināt Latvijas valsts simtgades mērķu un nozīmīgāko iniciatīvu pēctecību, un pamatojoties uz Ministru kabineta 2020.gada 18.augusta sēdes protokollēmuma (prot. Nr.49 46.§) „Informatīvais ziņojums „Par valsts budžeta izdevumu pārskatīšanas rezultātiem un priekšlikumi par šo rezultātu izmantošanu likumprojekta „Par vidēja termiņa budžeta ietvaru 2021., 2022. un 2023.gadam” un likumprojektu „Par valsts budžetu 2021.gadam” izstrādes procesā”” 8.10.apakšpunktā Kultūras ministrijai doto uzdevumu izvērtēt Latvijas valsts simtgades biroja turpmāko darbību un līdz 2021.gada 1.jūnijam iesniegt informāciju izskatīšanai Ministru kabinetā, lai sniegtu informāciju par Latvijas valsts simtgades programmas noslēgumu un pēctecības nodrošināšanas nepieciešamību ilgtermiņa iniciatīvām, kas apliecinājušas ievērojamus un sabiedrībai nozīmīgus rezultātus.

Informatīvais ziņojums ir atbalstīts saskaņā ar Ministru kabineta 2015.gada 5.februāra rīkojumu Nr.63 „Par Latvijas Republikas simtgades rīcības komiteju” izveidotās Latvijas Republikas simtgades rīcības komitejas 2021.gada 8.jūlija sēdē (prot. Nr.3).

1. **Latvijas valsts simtgades programmas īstenošana**

Latvijas valsts simtgades programma tika veidota, lai godam un cienīgi svinētu Latvijas valsts simto gadadienu un atskatītos uz simts gados notikušo un paveikto. Programma tika veidota kā procesu un pasākumu kopums laika periodam no 2017. līdz 2021.gadam, lai padziļinātu mūsu valsts iedzīvotāju izpratni par Latvijas valstiskuma būtību, valstsgribas veidošanos, valsts tapšanas vēsturi un priekšnoteikumiem, notikumiem un personībām, kas veidojušas Latvijas valsti un ļāvušas to saglabāt sarežģītās vēsturiskās situācijās, kā arī apzināties savu lomu un atbildību Latvijas mantojuma saglabāšanā un nākotnes Latvijas veidošanā.

Latvijas valsts simtgades programma, aptverot daudzveidīgas darbības jomas valsts vēsturē un sabiedrības attīstībā, kļuvusi par vērtīgu ieguldījumu Latvijas cilvēkos un valsts nākotnē. Rezultāti rāda, ka programmas īstenošanā ir sasniegti nospraustie mērķi – pieaugusi iedzīvotāju piederības sajūta savai valstij un kopienai, aktivizējusies līdzdalība un sadarbība, tapušas daudzas paliekošas vērtības dažādās jomās.

Latvijas valsts simtgades programmas īstenošana norisinājās visās nozarēs, un tās izstrādei un uzraudzībai tika izveidota Latvijas valsts simtgades rīcības komiteja. Programmas īstenošanā koordinējošā funkcija tika deleģēta Kultūras ministrijai un tās izveidotajai struktūrvienībai – Latvijas valsts simtgades birojam.

2021.gadā turpinās Latvijas valsts simtgades programmas īstenošana, aptverot galvenos ar Latvijas valsts izveidi un nostiprināšanos saistītos notikumus un personības šajā laika periodā. Centrālie vēsturiskie notikumi tika veltīti barikāžu trīsdesmitgadei un Latvijas valsts simtgades starptautiskās atzīšanas *de iure* simtgadei. Vienlaikus bija nepieciešams nodrošināt atsevišķu notikumu īstenošanu, kuru norise bija pārcelta sakarā ar Covid-19 izraisīto pandēmiju. Šo norišu koordinēšanu īsteno Kultūras ministrijas Latvijas valsts simtgades birojs.

Tāpat 2021.gadā Kultūras ministrijas Latvijas valsts simtgades birojs turpina nodrošināt programmas „Latvijas skolas soma” īstenošanu, tai skaitā administrēšanu, sadarbību ar kultūras un izglītības iestādēm, pašvaldībām un citiem izglītības iestāžu dibinātājiem, lai jēgpilni izmantotu, paplašinātu un aktualizētu kultūras piedāvājumu bērniem un jauniešiem. Darbības vērstas uz programmas „Latvijas skolas soma” ilgtspējas nodrošināšanu, lai tā kļūtu par pastāvīgu izglītības satura un procesa sastāvdaļu, dodot iespēju visiem izglītojamajiem caur kultūras un mākslas norisēm pieredzēt, izzināt un iepazīt Latviju.

2021.gada 31.decembrī Latvijas valsts simtgades programma oficiāli noslēdzas. Latvijas valsts simtgades birojs savu darbību beigs 2022.gada 31.janvārī, ņemot vērā to, ka 2022.gada janvārī tiek iesniegti pārskati par finansējuma izlietojumu gan Latvijas valsts simtgades programmai (līdz 31.janvārim, pamatojoties uz Ministru kabineta 2016.gada 13.decembra rīkojuma Nr.769 „Par Latvijas valsts simtgades pasākumu plāna 2017. – 2021.gadam īstenošanai piešķirtā valsts budžeta finansējuma sadalījumu” 3.punku), gan programmai „Latvijas skolas soma” (līdz 20.janvārim, pamatojoties uz Ministru kabineta 2021.gada 4.februāra noteikumu Nr.78 „Kārtība, kādā aprēķina un piešķir valsts budžeta finansējumu programmas „Latvijas skolas soma” īstenošanai no 2021.gada 1.janvāra līdz 2021.gada 31.decembrim” 10.punktā minēto noslēgto finansēšanas līgumu).

1. **Latvijas valsts simtgades programmas iniciatīvas**

Latvijas valsts simtgades programmas ietvaros uzsāktas un īstenotas vairākas ilgtspējīgas iniciatīvas, kas apliecinājušas to nozīmību savās jomās un kopumā valsts kultūras un radošo industriju attīstībā, starptautiskajā sadarbībā un uz zināšanām balstītas sabiedrības veidošanā un kuru pēctecības nodrošināšana ietverta Valdības rīcības plāna Deklarācijas par Artura Krišjāņa Kariņa vadītā Ministru kabineta iecerēto darbību īstenošanai (apstiprināts ar Ministru kabineta 2019.gada 7.maija rīkojumu Nr.210) uzdevumos.

Pēc Latvijas valsts simtgades programmas noslēguma ir jāturpina Kultūras ministrijas atbildības jomā esošās iniciatīvas – programma „Latvijas skolas soma”, nacionālā kino stiprināšana, Nacionālās enciklopēdijas uzturēšana, Baltijas valstu sadarbība Baltijas Kultūras fonda ietvaros.

**Programma „Latvijas skolas soma”** pilnā apjomā tiek īstenota no 2018./2019.mācību gada 2.semestra un ir ievērojami paplašinājusi skolēnu iespējas iepazīt Latviju caur kultūras un mākslas norisēm. Bagātinot un padarot daudzveidīgāku ikdienas mācību procesu, programma „Latvijas skolas soma” izpelnījusies augstu atzinību gan no pedagogu, gan skolēnu, vecāku un kultūras profesionāļu puses, uzsverot nepieciešamību turpināt tās darbību.

Programmā „Latvijas skolas soma” finanšu līdzekļus proporcionāli skolēnu skaitam saņem izglītības iestāžu dibinātāji – pašvaldības, ministrijas, biedrības, nodibinājumi un komersanti, kas īsteno pamata un vidējās vispārējās un profesionālās izglītības klātienes programmas. Sadalot finansējumu, tiek lietots reizinātājs 7 *euro* uz izglītojamo vienā mācību semestrī, kopumā programmai gadā paredzot finansējumu 3,5 miljonu *euro* apmērā. Valsts budžeta finansējums paredzēts, lai skolēniem segtu kultūras norišu ieejas biļešu maksu, transporta izmaksas un maksu par kultūras norises nodrošināšanu.

Nacionālā kino centra **programma „Latvijas filmas Latvijas simtgadei”** ir sasniegusi un pat pārsniegusi cerētos rezultātus, aktivizējot visu Latvijas filmu nozari ne tikai filmu ražošanas segmentā, bet arī kinoteātru izplatīšanā un nekomerciālajā izrādīšanā. Statistikas dati simtgades filmu programmas aktīvākajā gadā uzrādīja būtisku pieaugošu Latvijas filmu apmeklējumu, piemēram, 2018.gadā Latvijas filmas apmeklējuši 550 000 skatītāju un tas ir trīs reizes vairāk nekā gadu iepriekš. Novērtējot lielo iedzīvotāju atzinību Latvijas simtgadei veltītajām filmām, nepieciešams turpināt atbalstu filmu projektiem, kas stiprina valstiskumu un piederību Latvijai, tai skaitā aktualizē un izglīto par Latvijas vēsturi un latviešu literāro mantojumu un jaunradi.

Mērķtiecīgi palielinot bāzes finansējumu, tiks nodrošināta filmu skaita un Latvijas filmu auditoriju palielināšanās, sekmēta nozares attīstība un nacionālo filmu klātbūtnes palielināšanās Latvijas audiovizuālajā telpā, tādējādi būtiski veicinot Latvijas kino ilgtspēju.

**Nacionālās enciklopēdijas** tapšana bija būtiska Latvijas valsts simtgades programmas daļa, veidojot paliekošas vērtības – nozīmīgu zināšanu resursu latviešu valodā. Nacionālās enciklopēdijas svarīgākais mērķis ir sniegt latviešu valodā akadēmiskās vides pētniecības rezultātus plašākas sabiedrības vajadzībām.

Nacionālā enciklopēdija ir vispārējs, plašs un pastāvīgā attīstībā esošs augstticamu zināšanu resurss latviešu valodā, kas ir paredzēts izmantošanai jebkuram interesentam izglītības un profesionālās darbības jomā vai gluži vienkārši – zināšanu paplašināšanai, jo enciklopēdija ir nozīmīgākais populārzinātniskais informācijas resurss latviešu valodā.

Tīmekļvietnes [www.enciklopedija.lv](http://www.enciklopedija.lv) saturs ir nepārtrauktā papildināšanas procesā, aptverot visplašāko tēmu loku multimediālā veidā. Līdz 2021.gada jūnijam elektroniskajā tīmekļvietnē lasītājiem jau pieejami 2 608 oriģināli šķirkļi par visaptverošām tēmām. Šķirkļus papildina fotogrāfijas, tabulas, grafiki, kartes, audio un video ieraksti, hipersaites un norādes uz saistītiem resursiem, literatūras avotu saraksti. Enciklopēdijas saturs ir paredzēts visplašākajai auditorijai, taču īpaši noderīgs resurss skolēniem un studentiem. Enciklopēdijas lasījumu skaits ir ar pastāvīgi augošu tendenci, piemēram, kopš 2020.gada rudens arvien strauji pieauga lasītāju skaits, ik mēnesi pārsniedzot lasītāju rekordus (septembris – 29 518; oktobris – 42 399; novembris – 59 237; decembris – 49 777).

Baltijas valstu simtgades iniciēja plašu un daudzpusīgu Baltijas valstu sadarbību kultūras un citās jomās, kas īstenojās vairākos liela mēroga projektos, kopīgi popularizējot Baltijas valstis starptautiskā mērogā.

Lai nostiprinātu sadarbību, 2018.gadā tika izveidots **Baltijas Kultūras fonds**. Baltijas Kultūras fonda mērķis ir veicināt Baltijas valstu kultūras sadarbību un stiprināt igauņu, latviešu un lietuviešu kultūras starptautiskos sakarus, īstenojot kopīgus kultūras projektus un pasākumus. Finansējumu konkursa kārtībā piešķir katru gadu.

Baltijas Kultūras fonds īpaši atbalsta inovatīvus kultūras pasākumus ārpus Baltijas valstīm, piemēram, koncertus, izstādes, festivālus, izrādes, starptautiskus pasākumus, kā arī *showcase* un forumus, kas veicina kultūras starptautisko sakaru attīstību. Baltijas Kultūras fonds organizē konkursus trīs gadu rotācijā starp Baltijas valstīm, katrai no valstīm Baltijas Kultūras fonda darbībai nodrošinot līdzvērtīgu finansējuma apjomu.

Papildus nepieciešamais finansējums 2022.gadam un turpmākajiem gadiem daļai Latvijas valsts simtgades programmas iniciatīvu turpināšanai piešķirts saskaņā ar likumu „Par valsts budžetu 2022.gadam” un likumu „Par vidēja termiņa budžeta ietvaru 2022., 2023. un 2024.gadam”, kas pieņemts Saeimā 2021.gada 23.novembrī. Savukārt papildu finansējums iniciatīvai „Nacionālās enciklopēdijas sagatavošanas turpināšana” ir rasts no atlīdzības finansējuma palielinājuma, nodrošinot iniciatīvu ar amata vietām, lai tiktu turpināta enciklopēdijas satura ievade. Nepieciešamās amata vietas nodrošinātas, pārdalot amata vietas no valsts budžeta apakšprogrammas 22.12.00 „Latvijas valsts simtgades programma” un Latvijas Nacionālās bibliotēkas, kas līdz šim nodrošināja iniciatīvas īstenošanu. Iniciatīvas „Baltijas Kultūras fonda darbības turpināšana” finansējums tiks nodrošināts Valsts kultūrkapitāla fonda bāzes finansējuma ietvaros. **Programmai „Latvijas skolas soma”** (no 2022.gada 1.februāra finansējuma saņēmējs Latvijas Nacionālais kultūras centrs) kopējais finansējums 9 500 000 *euro* (2022.gadā 2 500 000 *euro*, 2023.gadā 3 500 000 *euro*, 2024.gadā 3 500 000  *euro*, tai skaitā katru gadu atlīdzībai 98 720 *euro*); **nacionālā kino stiprināšanai** (finansējuma saņēmējs – Nacionālais kino centrs) kopējais finansējums 4 150 000 *euro* (2022.gadā 2 050 000 *euro*, 2023.gadā 1 050 000 *euro*, 2024.gadā 1 050 000 *euro*); **Nacionālās enciklopēdijas sagatavošanas turpināšanai** astoņām amata vietām (finansējuma saņēmējs – Latvijas Nacionālā bibliotēka)kopējais finansējums 265 111 *euro* ik gadu;**Baltijas Kultūras fonda darbības turpināšanai** (finansējuma saņēmējs – Valsts kultūrkapitāla fonds) kopējais finansējums 300 000 *euro* (2022.gadā 100 000 *euro*, 2023.gadā 100 000 *euro*, 2024.gadā 100 000 *euro*).

1. **Programmas „Latvijas skolas soma” īstenošanas turpināšanai**

**nepieciešamais personāls**

 No visām amata vietām (maksimālais skaits 2018.gadā bija 12) 2021.gadā Latvijas valsts simtgades birojs nodarbina četrus cilvēkus. Šīs četras amata vietas un Kultūras ministrijas struktūrvienību Latvijas valsts simtgades biroju plānots saglabāt līdz 2021.gada beigām.

 Lai nodrošinātu Latvijas valsts simtgades programmas īstenošanas pieredzes pēctecību un izmantošanu valsts darbā arī turpmāk, ar 2021.gada 7.maiju viena Latvijas valsts simtgades biroja amata vieta tika pārcelta uz Latvijas Investīciju un attīstības aģentūru. Latvijas Investīciju un attīstības aģentūra atbilstoši Valdības rīcības plāna Deklarācijas par Artura Krišjāņa Kariņa vadītā Ministru kabineta iecerēto darbību īstenošanai (apstiprināts ar Ministru kabineta 2019.gada 7.maija rīkojumu Nr.210) 45.1. un 45.2.apakšpunktā noteiktajiem uzdevumiem nodrošina vienota un pozitīva tēla par Latviju kā vietu eksportējošiem uzņēmumiem sagatavošanu, pilnveidojot Latvijas tēla lietojumu ārējās ekonomiskās darbības komunikācijā. Lai veidotu vienotu Latvijas tēlu, kā arī panāktu efektīvāku un lietderīgāku darbu saistībā ar valsts tēla aktivitātēm un, pārņemot Latvijas valsts simtgades programmas īstenošanas stratēģiskās komunikācijas pieredzi, nodrošinātu Latvijas valsts tēla visu elementu (investīciju piesaiste, tūrisms, eksports, ārpolitika un drošība, sabiedrība, vēsture un kultūra u.c.) pilnvērtīgu savstarpējo sasaisti un mazinātu Latvijas valsts tēla kampaņu fragmentētas un savā starpā nesaskaņotas pieejas, bija nepieciešams stiprināt Latvijas Investīciju un attīstības aģentūras kapacitāti kultūras nozarē, līdz ar to uz Latvijas Investīciju un attīstības aģentūru ar 2021.gada 7.maiju uz nenoteiktu laiku tika pārcelta Kultūras ministrijas Latvijas valsts simtgades biroja projekta vadītāja amata vieta (32.saimes IIIA līmenis, 11.mēnešalgu grupa).

 Programma „Latvijas skolas soma” ir lielākā Latvijas valsts simtgades programmas iniciatīva, kuras saturisko un administratīvo īstenošanu veic Latvijas valsts simtgades birojs. Ņemot vērā to, ka 2021.gadā noslēdzas Latvijas valsts simtgades programma un darbu beigs Latvijas valsts simtgades birojs, lai nodrošinātu, ka Latvijas valsts simtgadē uzsāktā iniciatīva – programma „Latvijas skolas soma” – kļūst par pastāvīgu izglītības procesa sastāvdaļu, paredzēts, ka programmas „Latvijas skolas soma” turpmāko īstenošanu atbilstoši tās izstrādes sākotnējai iecerei nodrošinās Latvijas Nacionālais kultūras centrs (turpmāk – Centrs). Programmas „Latvijas skolas soma” īstenošana atbilst Ministru kabineta 2012.gada 18.decembra noteikumu Nr.931 „Latvijas Nacionālā kultūras centra nolikums” 3.1.apakšpunktā noteiktajai Centra funkcijai īstenot kultūras un radošās industrijas izglītības politiku, sekmējot kultūras un radošo industriju izglītības attīstību, un paplašina to, iekļaujot kultūrizglītības norisēs visus pamata un vidējās vispārējās un profesionālās izglītības klātienes programmu izglītojamos. Lai turpinātu īstenot programmu „Latvijas skolas soma” un nodrošinātu publiskos finansējuma avotus, būs nepieciešamas izmaiņas Ministru kabineta 2012.gada 18.decembra noteikumos Nr.931 „Latvijas Nacionālā kultūras centra nolikums”, to papildinot ar jaunu Centra uzdevumu, kā arī nodrošināt četru amata vietu pārcelšanu no Kultūras ministrijas uz Centru.

 Programmas „Latvijas skolas soma” mērķis ir dot izglītojamiem, kuri apgūst vispārējās pamatizglītības un vispārējās vidējās izglītības programmas, tai skaitā profesionālās pamatizglītības programmas speciālās izglītības iestādēs un pamata un vidējās profesionālās izglītības programmas, valsts apmaksātu iespēju iepazīt Latvijas mākslas un kultūras vērtības un laikmetīgās izpausmes (mūzikā, teātrī, dejā, cirkā, vizuālajā mākslā, kino, arhitektūrā, dizainā, materiālajā un nemateriālajā kultūras mantojumā, literatūrā un grāmatniecībā), sasaistot tās ar mācību un audzināšanas darbu. Lai sasniegtu šo mērķi, programma „Latvijas skolas soma” veidota kā kompleksa, starpdisciplināra programma, kas apvieno resursus, lai stiprinātu jaunās paaudzes nacionālo identitāti, pilsoniskuma, valstiskās piederības apziņu, attīstītu kultūras izpratnes un izpausmes kompetenci, paaugstinātu izglītības kvalitāti, kā arī mazinātu sociālo nevienlīdzību. Programma „Latvijas skolas soma” integrē izglītības saturā daudzveidīgu kultūras nozaru iepazīšanu un kultūrizglītības kompetenču attīstību, sniedzot būtisku ieguldījumu valsts izglītības standartos noteikto mērķu sasniegšanā, tostarp dažādojot mācību organizācijas formas. Kultūras pieredzes apguve līdz ar programmas Latvijas skolas soma” īstenošanu kļūst par neatņemamu pamata un vidējās izglītības satura komponenti, samazinot nevienlīdzības riskus kultūrizglītības pieejamībā, kā arī attīstot kultūras kapitālu kā vērtību jaunajā paaudzē. Programma „Latvijas skolas soma” pozitīvi ietekmē arī kultūras nozari. Stabils pieprasījums rada apstākļus jaunu bērniem un jauniešiem domātu kultūras norišu radīšanai un papildus nodarbinātības iespējas kultūras nozarē strādājošajiem.

Programmas „Latvijas skolas soma” īstenošanas, tostarp četru amata vietu, kuras paredzēts pārcelt uz Centru (no Kultūras ministrijas valsts budžeta apakšprogrammas 22.12.00 „Latvijas valsts simtgades programma”), pienākumi, ietver:

1. piedalīties ar programmas „Latvijas skolas soma” īstenošanu saistīto normatīvo aktu izstrādē, veikt aprēķinus izglītības iestāžu dibinātājiem piešķiramajam finansējuma apjomam, nodrošināt līgumu slēgšanu ar izglītības iestāžu dibinātājiem;
2. veikt izglītības iestāžu dibinātāju iesniegto pārskatu pārbaudi un apstiprināšanu;
3. īstenot programmas „Latvijas skolas soma” norises monitoringu;
4. īstenot metodisko atbalstu izglītības un kultūras nozaru profesionāļiem programmas „Latvijas skolas soma” mērķu sasniegšanai;
5. veidot un uzturēt sadarbību ar valsts un pašvaldību institūcijām, nevalstiskajām organizācijām un komersantiem un to organizācijām, Latvijas un starptautiskām organizācijām saistībā ar programmas „Latvijas skolas soma” norišu plānošanu un īstenošanu;
6. pārraudzīt programmas „Latvijas skolas soma” budžetu un tā izpildi;
7. apkopot un analizēt informāciju, tai skaitā starptautiskās tendences un pieredzi, un veidot redzējumu par programmas „Latvijas skolas soma” tālākās attīstības iespējām;
8. pārstāvēt programmu „Latvijas skolas soma” vietējā, nacionālajā un starptautiskajā līmenī saistībā ar programmas „Latvijas skolas soma” koncepciju, saturu un norisi;
9. piedalīties ar programmas „Latvijas skolas soma” saturu saistīto nozaru vidēja un ilgtermiņa stratēģisko dokumentu izstrādē;
10. veikt programmai „Latvijas skolas soma” piedāvāto norišu analīzi un kopā ar ekspertiem izvērtēt to kvalitāti un atbilstību programmai;
11. sekmēt jaunu kultūras norišu piedāvājuma radīšanu;
12. sagatavot apkopojumus par programmas „Latvijas skolas soma” ieviešanas rezultatīvajiem rādītājiem, sagatavot apkopojumus par jaunākajiem kultūras norišu piedāvājumiem un citām programmas „Latvijas skolas soma” aktualitātēm;
13. veikt programmas „Latvijas skolas soma” sabiedrisko attiecību plānošanu un īstenošanu, publicitātes un atpazīstamības veicināšanu Latvijā un starptautiski;
14. veikt citus ar programmas „Latvijas skolas soma” īstenošanu saistītus darbus;

Programmas „Latvijas skolas soma” īstenošanas nodrošināšanai no Kultūras ministrijas uz Centru tiks pārdalītas četras uz laiku izveidotās amata vietas Latvijas valsts simtgades biroja vajadzībām, lai turpmāk jauno uzdevumu – programmas „Latvijas skolas soma” īstenošanu nodrošinātu pastāvīgi.

Lai Centrs nodrošinātu programmas „Latvijas skolas soma” īstenošanu, Kultūras ministrija no 2022.gada 1.februāra plāno pārdalīt Centram četras Latvijas valsts simtgades biroja amata vietas:

1. izglītības un jauniešu projekta vadītāja amata vietu (32.saimes IIIA līmenis, 11.mēnešalgu grupa), pārskatot veicamos amata pienākumus (nosakot atbilstošo amata saimi, līmeni un mēnešalgas grupu) un iesniedzot saskaņošanai Valsts kancelejā amata klasificēšanas rezultātu apkopojumu atbilstoši Ministru kabineta 2010.gada 30.novembra noteikumu Nr.1075 „Valsts un pašvaldību institūciju amatu katalogs” noteiktajām prasībām;
2. juriskonsulta amata vietu (21.saimes IV līmenis, 11.mēnešalgu grupa), pārskatot veicamos amata pienākumus (nosakot atbilstošo amata saimi, līmeni un mēnešalgas grupu) un iesniedzot saskaņošanai Valsts kancelejā amata klasificēšanas rezultātu apkopojumu atbilstoši Ministru kabineta 2010.gada 30.novembra noteikumu Nr.1075 „Valsts un pašvaldību institūciju amatu katalogs” noteiktajām prasībām;
3. reģionālo un nevalstisko projektu vadītāja amata vietu (32.saimes IIIA līmenis, 11.mēnešalgu grupa), pārskatot veicamos amata pienākumus (nosakot atbilstošo amata saimi, līmeni un mēnešalgas grupu) un iesniedzot saskaņošanai Valsts kancelejā amata klasificēšanas rezultātu apkopojums atbilstoši Ministru kabineta 2010.gada 30.novembra noteikumu Nr.1075 „Valsts un pašvaldību institūciju amatu katalogs” noteiktajām prasībām;
4. sabiedrisko attiecību speciālista – mājaslapas redaktora amata vietu (24.saimes III līmenis, 11.mēnešalgu grupa), pārskatot veicamos amata pienākumus (nosakot atbilstošo amata saimi, līmeni un mēnešalgas grupu) un iesniedzot saskaņošanai Valsts kancelejā amata klasificēšanas rezultātu apkopojums atbilstoši Ministru kabineta 2010.gada 30.novembra noteikumu Nr.1075 „Valsts un pašvaldību institūciju amatu katalogs” noteiktajām prasībām.

Latvijas valsts simtgades programmas izveides un izpildes gala ziņojums tiks iesniegts Ministru kabinetā līdz 2022.gada 15.februārim.

Kultūras ministrs N.Puntulis

Vīza: Valsts sekretāre D.Vilsone

Tormane-Kļaviņa, 67330323

Ilze.Tormane-Klavina@km.gov.lv